Video Fratele Raisei, fetița dispărută în Dolj și găsită moartă într-o râpă, a fost luat de urgenţă în plasament. Părinţii copilei erau datori la cămătari
Fetiţa de doi ani şi jumătate, dată dispărută în Dolj, a fost găsită moartă ieri, în apropierea casei părinteşti, după căutări de amploare. Din cauza urmelor de violenţă de pe corp, anchetatorii nu exclud o crimă. Părinţii le-au spus poliţiştilor că au datorii la cămătari. Dau de înţeles că fiica lor ar fi fost omorâtă din răzbunare.
Căutările disperate au durat aproape 24 de ore şi s-au terminat cu o descoperire tragică: Raisa, fetiţa de doi ani şi cinci luni, a fost găsită fără viaţă, la 200 de metri de casa părintească. Corpul ei, plin de zgârieturi şi urme de strangulare, zăcea într-o zonă cu multă vegetaţie.
Părinţii Raisei, datorii la cămătari
Familia este sigură că fetiţa lor a fost ucisă, iar criminalul a încercat să ascundă urmele. Părinţii Raisei au mărturisit că au datorii la cămătari. "Ameninţări au fost că ne certăm noi între noi, că pe unde ne prindem, una, alta. De la nişte oameni, de am luat noi nişte bani cu dobândă de la ei, nu le-am dat banii. Cine ar fi putut să facă... oricine ar fi putut, că e cel mai apropiat din neam să fie, vreau să se plătească!", spune Cristina, mama Raisei.
"Fată la 2 ani şi 5 luni să se spânzure singură? Nu are cum aşa ceva! Nu există! Toată zona asta a fost... Numai aici a stat drona, în zona asta aici. Şi elicopterul!", mărturiseşte şi unchiul copilei.
Dispariţia fetiţei a fost anunţată luni la prânz. A urmat o desfăşurare impresionantă de forţe în localitatea Cotu, din apropiere de Craiova. Raisa a fost căutată pe pământ şi din aer, cu drone şi un elicopter. Peste o sută de poliţişti, jandarmi şi localnici au periat zona pe o rază de 15 kilometri. Opt câini de căutare au ajutat şi ei, iar operaţiunile nu s-au oprit nici când a început ploaia.
Micuţa a fost văzută ultima oară în curtea bunicilor
După ce au găsit fetiţa moartă, poliţiştii au început rapid ancheta. Au aflat că ultima oară a fost văzută în viaţă când intra în curtea bunicilor. Aceştia nu au putut să explice cum le-a dispărut nepoata şi nici nu le-au dat voie poliţiştilor să intre cu câini de urmă în curtea lor.
"Era fata mea. Nepoata la fata mea. Chiar dacă o lua somnul cu dumneavoastră în cameră, când se trezea fugea la mine în cameră. Tataie, vreau să mă culc", spune bunicul Raisei.
Fratele Raisei, luat de urgenţă în plasament
Poliţiştii au început audierile cu familia micii victimei. Cei care-i cunosc pe părinţi susţin că tatăl nu o recunoştea pe Raisa drept fiica lui. Oricum, copila şi fratele ei erau crescuţi de bunici pentru că tatăl şi mama lor plecau des la muncă în străinătate. Acolo erau şi luni, când cea mică a dispărut. Fratele Raisei a fost luat de urgenţă în plasament.
Cristian Grigorescu, purtător de cuvânt IPJ Dolj: Mai multe persoane se află în acest moment la Poliţie pentru audieri.
Reporter: Unde a fost găsită fetiţa totuşi, locul a fost periat de mai multe ori.
Cristian Grigorescu, purtător de cuvânt IPJ Dolj: După cum aţi văzut şi dumneavoastră, este o zonă cu vegetaţie foarte deasă, foarte înaltă, într-adevăr s-a periat de mai multe ori.
Moartea fetiţei de doi ani şi jumătate, în condiţii dramatice şi neelucidate încă, vine la trei zile după ce altă fată, în vârstă de opt ani, a fost violată şi omorâtă de unchiul ei, în judeţul Botoşani. Bărbatul de 32 de ani a recunoscut crima şi ar putea fi condamnat la închisoare pe viaţă.